Paalijärvi (järvi Riihimäellä)

Paalijärvi on Kanta-Hämeessä Riihimäellä Paalijärven lähellä sijaitseva järvi.

 Maantietoa 
Paalijärvi on 1,8 kilometriä pitkä, 750 metriä leveä, ja sen pinta-ala on 76 hehtaaria. Se sijaitsee maaston laaksomaisessa painaumassa yhdessä viereisen Vähäjärven ja Paalijoen jokilaakson kanssa. Sen pohjois- ja itäpuoliset alueet on otettu viljelyyn, mutta sen eteläpuolella kohoaa metsäisiä mäkiä. Länsipuolella on Peijakkaanmäki ja Mankinmäki, ja etelässä laaja Harjunmaa. Niiden huiput yltävät noin 130 metrin korkeuteen, eli noin 35 metriä järven vedenpinnan yläpuolelle. Järvi on selväpiirteinen ja ainoa erottuva piirre on Niemennokka, jonka itäpuolelle jää laaja ja ruohottunut lahdelma. Järvessä ei ole kartan mukaan saaria ja sen suurin syvyys 2,2 metriä. Järven rantaviivan pituus on 4,6 kilometriä. Rannikon läheisyydessä on yhdeksän maatilaa tai kotitaloa. Rannoille on lisäksi rakennettu yli 30 vapaa-ajan asuntoa. Niille tulee tiet Hiivolaan johtavalta yhdystieltä 13619 ja Paalijärven Retkiojalle johtavalta kylätieltä. Paalijärven etelärannalla on uimaranta, jonka läheisyydessä on myös lintutorni ja laavu. Järven ympärillä kiertää myös luontopolku. Järven rannan asukkaat ovat sopineet moottoriveneiden käyttökiellosta järvellä.

 Luontoarvoja 
Luontaisen rehevyytensä ja mataluutensa sekä ulkoisten ravinnekuormituksien ansiosta alueella on laaja ja monipuolinen vesikasvikasvusto. Hallitsevat kasvilajit ovat ilmaversoiset ja kelluslehtiset lajit, kuten järviruoko. Muita järvellä esiintyviä kasvilajeja ovat muun muassa leveäosmankäämi, järvikaisla, uistinviita ja ulpukka. Etelärannalla on myös harvinainen hernesaraniitty, jossa hernesaran lisäksi kasvaa myös luhtarölliä, suo-orvokkia, rantavihvilää, silmäruohoa, valkoapilaa ja pikkulaukkua. Muita rannalla tavattavia kasvilajeja ovat suoputki, luhtakuusio, purtojuuri ja punasänkiö. Alueella on myös metsäpuro, jonka itäpuolella on tehty avohakkuita. Puron varrella kasvaa harvinaista jänönsalaattia.

Paalijärvi on myös paikallisesti arvokas levähdys- ja ruokailupaikka linnuille. Varsinkin länsi- ja pohjoisrannat sekä Paalijoen suisto ovat linnustoille tärkeitä alueita. Järven alueella esiintyviin lintulajeihin kuuluvat muun muassa kalatiira, naurulokki, pikkulokki, nokikana, telkkä, sinisorsa ja tavi. Kalasto on järven pienen koon ja mataluuden vuoksi harvaa. Tästä huolimatta järvi kuitenkin soveltuu virkistyskalastukseen. Järven kalastoon kuuluvat muun muassa hauki, lahna, ruutana, karppi, särki ja ahven. Paalijärven eteläranta rauhoitettiin vuonna 2023 luonnonsuojelualueeksi osana Metso-suojeluohjelmaa.

 Vedenlaatu 
Paalijärvi on rehevä ja hieman hapan järvi, jonka vesi on tummanväristä ja runsasravinteista. Paalijärvi on luonnostaan rehevöitynyt. Lähialueen ojitetuista soista kohdistuu järveen luontaista kuormitusta ja valuma-alueella harjoitettava maatalous kuormittaa järveä lisää, kun järveen pääsee rehevöitymistä edistävää fosforia.

 Vesistösuhteet 
Järvi sijaitsee Vantaanjoen vesistössä (vesistöaluetunnus 21) Vantaan yläosan alueella (21.02), jonka Paalijoen valuma-alueeseen (21.025) järvi kuuluu. Paalijoen valuma-alueen pinta-ala on 35,41 neliökilometriä (km²) ja järvisyys on 2,65 %. Paalijärven oma valuma-alue on 16,21 km². Paalijärveen virtaa Välijoki sen viereisestä Vähäjärvestä. Siihen laskee vuorostaan Kunausoja, johon yhtyy lyhyt Äijänoja ja Kunaussuon kuivatusojia. Paalijärven länsirantaan laskee Kolisevan kautta Raiskionlammen ja sitä ympäröivän suon kuivatusojien laskuojat. Lisäksi järveen tulee kahden muunkin metsäojan uomat. Paalijärven laskujoki Paalijoki, joka virtaa Retkiojan ja Usmin kautta Hyvinkään Hyyppärään, yhtyy Vantaanjoen latvauomaan. Paalijoen pituus on 10,6 kilometriä, ja kun Paalijärven vedenpinnan korkeus on 95,2 metriä (N2000, ennen se oli 94,3 m (N60)) ja Paalijoen yhtymäkohdan korkeus on alle 82,5 metriä mpy., kertyy joelle pudotusta yli 12,7 metriä.

 Lähteet 

 Aiheesta muualla 
 Paalijärven ja Vähäjärven suojeluyhdistys, FaceBook

Luokka:Vantaan yläosan alue
Luokka:Riihimäen järvet